“สหรัฐ” จำกัดคนร่วมพิธี “ไบเดน” รับตำแหน่งประธานาธิบดี 20 ม.ค.64 หวั่น “โควิด” ระบาด
“สหรัฐ” จำกัดคนร่วมพิธี “ไบเดน” รับตำแหน่งประธานาธิบดี 20 ม.ค.64 หวั่น “โควิด” ระบาด
“สหรัฐ” จำกัดคนร่วมพิธี “ไบเดน” รับตำแหน่งประธานาธิบดี 20 ม.ค.64 หวั่น “โควิด” ระบาด
17 ธ.ค. 2563

คณะกรรมการดูแลพิธีสาบานตนเข้ารับตำแหน่งประจำสภาคองเกรส (JCCIC) มีแผนที่จะจำกัดจำนวนผู้เข้าร่วมพิธีสาบานตนรับตำแหน่งของนายโจ ไบเดน ผู้ชนะการเลือกตั้งประธานาธิบดีสหรัฐคนที่ 46 เพื่อป้องกันการแพร่ระบาดของโรคโควิด-19 โดยพิธีดังกล่าวจะมีขึ้นในวันที่ 20 ม.ค. 2564 ที่อาคารรัฐสภา
สำนักข่าวซินหัว รายงานว่า ทางคณะกรรมการจะส่งบัตรเชิญให้สมาชิกสภาคองเกรสแต่ละคน และสมาชิกสภาคองเกรสจะมีแขกผู้ติดตามได้คนละ 1 คน เท่ากับว่าจะส่งบัตรเชิญให้ 1,070 คน
วุฒิสมาชิกรอย บลันท์ ประธานคณะกรรมการดูแลพิธีสาบานตน กล่าวว่า “JCCIC ได้ปรึกษากับผู้เชี่ยวชาญทางการแพทย์และสาธารณสุขหลายท่าน รวมถึงคณะกรรมการดูแลพิธีเข้ารับตำแหน่งประธานาธิบดีแล้ว โดยมีความคิดเห็นว่าการระบาดใหญ่ทั่วโลกและจำนวนผู้ป่วยโควิด-19 ที่เพิ่มขึ้น เป็นเหตุให้เราต้องตัดสินใจจำกัดจำนวนผู้เข้าร่วมพิธีสาบานตนเข้ารับตำแหน่งครั้งที่ 59 ในสถานที่จริงที่คล้ายกับการแถลงนโยบายประจำปี”
ในอดีตที่ผ่านมานั้น ทางคณะกรรมการจะแจกบัตรเชิญเข้าร่วมพิธีดังกล่าวประมาณ 200,000 ใบ ขณะที่สมาชิกสภาคองเกรสก็แจกบัตรให้ผู้เลือกตั้งคนอื่นๆ ได้ด้วย
ด้านคณะกรรมการดูแลพิธีเข้ารับตำแหน่งประธานาธิบดีซึ่งวางแผนจัดพิธีดังกล่าวร่วมกับ JCCIC ด้วยนั้น ได้เชิญชวนให้ประชาชนดูพิธีสาบานตนจากที่บ้าน แทนที่จะเดินทางไปเข้าร่วมด้วยตนเอง